Mychajło Petrenko. Mychajło Mykołajowycz Petrenko (ukr. "Михайло Миколайович Петренко"; rodz. we 1817 we Słowiańsku, zm. 25 grudnia 1862 we Lebedynie) – ukrajiński poeta-rōmantyk, przedstowiciel tm. charkowskiij rōmantycznyj szkoły.
Autōr śpiywki "Dywlus ja na nebo ta j dumku hadaju"... (Dziwōm sie na niebo a myśla sie myśl) i "Wziaw by ja banduru"... (Wziōn bych bańdura). Ôsobliwie ta drugo zdobōła srogo popularność, je jednym ze barzij znanych ukrajińskich utworōw i mŏ pora wersyjōw, co mynij abo barzij sie jedna od drugij rōżniō. Do dzisioj je wykōnowano od mocki wywołanych ukrajińskich i niy ino ukrajińskich kōnsztlerōw. We Polsce fest popularno je przerōbka pod mianym "Gdybym miał gitarę".
Twōrczość.
Piyrszy roz Mychajło Petrenko bōł spōmniany we 1841. we poetyckim almanachu "Snip", co go wydowoł Oleksandr Korsun. We tōmiku pod mianym "Думки" (Myśli) bōło wydurkowano pora Petrenkowych wiyrszōw: «Недоля», «Вечjрнjй дзвінъ», «Смута», «По небу блакитнjмъ очjма блукаю…», «Гей, Иване! Пора…», «Брови» a «Туди мои очj, туди моя думка…». We 1843. wyszoł ukrajiński literacki zbiōr «Mołodyk» wydany od Iwana Beckigo, kaj wydurkowano bōło dwa wiyrsze Petrenka: «Вечиръ» a «Батькивска могила».